Je Pierre de Jaucort, sires de Dinteville, faz savoir à touz ces qui verront ces presentes lettres que com maistres Symonz, clars d’Ormoy qui est morz, tenest an sa main, au jor que il fut morz, la partie que Ysabiaus li demoiselle d’Ormoy avoit et devoit avoir ou dime d’Ormoy por LX lb. de provenisiens; et com li moitiez de la chose au devant dit Symon soit eschoite es anfanz Milon, lou frère au devant dit Symon, je hai baillié, de par la volanté es devant diz anfanz, la moitié del devant dit deme d’Ormoy que li devant diz Symonz tenoit au jor que il fut morz, à l’abbé et au couvent de Longué por XXX lb. de provenisiens forz, lesquex deniers je hai receuz contanz, et que li devant diz deniez est del fié à l’abbé et au couvant de Longué, si com il dient et que je suis tenuz à l’abbé et couvant de Longué porter leaul garantie des devant dites XXX lb. se li devant dit anfanz ou autres por lor an demandient néant. Ces lettres furent faites lou samedi devant la Saint Michié, an l’an Nostre Seignor mil. CC. L. IX.